A Bizottság 554/78/EGK rendelete

(1978. március 17.)

a 2182/77/EGK rendeletnek az intervenciós készletekből származó és közösségi feldolgozásra szánt fagyasztott marhahús értékesítésére vonatkozó részletes szabályok módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 425/77/EGK rendelettel [1] módosított, a marha- és borjúhús piacának közös szervezéséről szóló, 1968. június 27-i 805/68/EGK tanácsi rendeletre [2] és különösen annak 7. cikke (3) bekezdésére,

mivel a marhahús hátsó negyedének értékesítése az intervenciós készletekből származó és közösségi feldolgozásra szánt fagyasztott marhahús értékesítésére vonatkozó részletes szabályok meghatározásáról és az 1687/76/EGK rendelet [3] módosításáról szóló, 1977. szeptember 30-i 2182/77/EGK bizottsági rendelet alapján történik, rendelkezni kell bizonyos olyan darabok feldolgozást megelőzően történő eltávolításának engedélyezéséről, amelyeknek az ára és a minősége nem indokolja a feldolgozást; mivel a 2182/77/EGK rendeletet ezért módosítani kell;

mivel a 2182/77/EGK rendelet 4. cikkének (1) bekezdése úgy rendelkezik, hogy a termék feldolgozását garantáló vámbiztosítékot az adásvételi szerződés megkötését megelőzően kell letenni; mivel a tapasztalat azt mutatta, hogy szükséges rögzíteni a vámbiztosíték letétbe helyezésének határidejét annak megelőzése érdekében, hogy a leendő vevők a szerződés megkötésével indokolatlan mértékben késlekedjenek; mivel továbbá átmeneti intézkedés elfogadása szükséges a jelenleg tárgyalási szakaszban lévő tranzakciókra vonatkozóan;

mivel az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,

ELFOGADTA EZT A RENDELETET:

1. cikk

(1) Az 1. cikk (2) bekezdésében és a 2182/77/EGK rendelet mellékletében a "fagyasztott" szót el kell hagyni.

(2) A 2182/77/EGK rendelet 1. cikke a következő bekezdéssel egészül ki:

"(4) E rendelet alkalmazásában a hátsó negyed feldolgozását a következő darabok eltávolítása után lehet elvégezni: filé és hátszín. Ebben az esetben 100 kilogramm csontos hátsó negyed a filé és a hátszín eltávolítását követően 66 kilogramm csontozott húsnak felel meg."

2. cikk

A 2182/77/EGK rendelet 4. cikke (1) bekezdésének első albekezdése a következőképpen módosul:

"(1) Az adásvételi szerződés megkötését megelőzően a termék feldolgozásának garanciájául szolgáló vámbiztosítékot legkésőbb a vásárlásra irányuló kérelem vagy ajánlat benyújtását követő két héten belül kell letenni annak a tagállamnak az illetékes hatóságánál, amelyben a feldolgozás történik. A vámbiztosítékot az említett tagállam nemzeti pénznemében kell letenni."

3. cikk

A 2182/77/EGK rendelet alapján benyújtott vásárlásra irányuló kérelem vagy ajánlat esetén a rendelet 4. cikkének (1) bekezdésében említett vámbiztosítékot legkésőbb 1978. március 31-ig kell letenni.

4. cikk

Ez a rendelet 1978. március 20-án lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1978. március 17-én.

a Bizottság részéről

Finn Gundelach

alelnök

[1] HL L 61., 1977.3.5., 1. o.

[2] HL L 148., 1968.6.28., 24. o.

[3] HL L 251., 1977.10.1., 60. o.

--------------------------------------------------